bluuebunny/crossref_metadata_2025 huggingface dataset:
Issues in public policy
Authors: Ιωσηφίδη Μαρία
Published: August 2021

Η οικονομική έρευνα στη δημόσια πολιτική ασχολείται με τη μελέτη της επίδρασης της κυβερνητικής πολιτικής στην οικονομική ευημερία, αποτελεσματικότητα και ισότητα. Βασίζεται στα οικονομικά της ευημερίας και χρησιμοποιείται σαν εργαλείο για να βελτιώσει την κοινωνική ευημερία. Το κύριο ερώτημα είναι εάν και κατά πόσο η κυβέρνηση θα πρέπει να παρεμβαίνει στις διάφορες αγορές. Συνεπώς, η διατριβή αυτή ασχολείται με την ανάλυση και εφαρμογή κυβερνητικών πολιτικών στη φορολογία και τα έσοδα καθώς και στα έξοδα ή αλλιώς με την ανάλυση πολιτικών στις οποίες αναφερόμαστε συλλογικά ως δημόσια χρηματοοικονομικά. Η μελέτη του κυβερνητικού ρόλου στις αδυναμίες της αγοράς, των εξωτερικοτήτων και των αναδιανεμητικών πολιτικών έχει επίσης κεντρικό ρόλο σε αυτή τη βιβλιογραφία.Η βιβλιογραφία στην οικονομική δημόσια πολιτική είναι ιδιαιτέρως δημοφιλής και στοιχεία της μπορούμε να βρούμε στην γέννηση των οικονομικών αρχών ως πολιτική επιστήμη. Ο Άνταμ Σμιθ και ο Ρικάρντο παρουσιάζουν διαφορετικά στοιχεία φορολόγησης στα έργα τους «Ο Πλούτος των Εθνών» (1776) και «Αρχές της Πολιτικής Οικονομίας και Φορολογίας» (1817) αντίστοιχα. Έκτοτε, η τεράστια αυτή βιβλιογραφία έχει αναμειχθεί με πολλές, εάν όχι με όλες, τις επικρατούσες τάσεις της οικονομικής βιβλιογραφίας και συμπεριλαμβάνει έρευνα θεωρητικής αλλά και εμπειρικής φύσεως.Σκοπός αυτής της διδακτορικής διατριβής είναι να αναλύσει τρία καινούρια ερωτήματα με τρόπο που αυτά καλύπτουν και τις τέσσερις βασικές πτυχές των δημοσίων οικονομικών (Musgrave, 2008), ονομαστικά (i) τη θεωρία και εφαρμογή των δημοσίων χρηματοοικονομικών, (ii) την ανάλυση και το σχεδιασμό της δημόσιας πολιτικής, (iii) τα διανεμητικά αποτελέσματα της φορολογίας και των κυβερνητικών εξόδων, και (iv) την ανάλυση των αγορών και των αδυναμιών τους. Συγκεκριμένα, στο πρώτο κεφάλαιο αναλύουμε τον ρόλο της φορολογίας σε ένα Ramsey υπόδειγμα με ενδογενή εργασία, όπου υπάρχει μία αρνητική περιβαλλοντική εξωτερικότητα. Στο δεύτερο κεφάλαιο εξετάζουμε την επίδραση της περιβαλλοντικής συνείδησης στην προσφορά εργασίας και κατανάλωση επιβλαβών για το περιβάλλον αγαθών των νοικοκυριών. Τέλος, το τρίτο κεφάλαιο εξετάζει την επίδραση τον φόρων εργασίας, κατανάλωσης και κεφαλαίου στην ανισότητα του εισοδήματος. Ιδιαίτερη έμφαση δίνεται στο ότι εξετάζεται η επίδραση της σχετικής φορολογίας και όχι του κάθε φόρου ξεχωριστά από τους υπόλοιπους.
Ανίχνευση της σύγχρονης έκφρασης των αντιγόνων CD5/CD19 στα λεμφοκύτταρα φυσιολογικών ατόμων
Authors: Σαούλη Ζωή
Published: August 2021

ΣΚΟΠΟΣ: Σκοπός αυτής της μελέτης είναι η ανίχνευση της σύγχρονης έκφρασης των αντιγόνων CD5 και CD19 σε φυσιολογικά άτομα. Υπάρχουν λιγοστά παγκόσμια δεδομένα που αναφέρονται στην έκφραση των μοριακών δεικτών που αφορούν τα χρόνια λεμφοϋπερπλαστικά νοσήματα σε φυσιολογικό πληθυσμό. ΜΕΘΟΔΟΣ ΚΑΙ ΥΛΙΚΟ: Εξετάσθηκαν 815 υγιείς ενήλικες, ηλικίας 30-70 ετών και 27 πάσχοντες από ΧΛΛ. Στα δείγματα αίματος που ελήφθησαν με παρακέντηση περιφερικής φλέβας, πραγματοποιήθηκε πλήρης αιματολογικός, βιοχημικός και ανοσοφαινοτυπικός έλεγχος. Στους έχοντες συνέκφραση CD5/CD19 άνω του 2,5%, έγινε μελέτη του ανοσοφαινότυπου της Β- χρόνιας λεμφογενούς λευχαιμίας (ΧΛΛ) και προσδιορισμός της μονοκλωνικότητας κ και λ των κυττάρων αυτών των ασθενών. ΑΠΟΤΕΛΕΣΜΑΤΑ: Η συνέκφραση των CD5/CD19 στη μελέτη μας βρέθηκε να αντιπροσωπεύει το 1,6% του γενικού πληθυσμού, ποσοστό που βρίσκεται μέσα στα πλαίσια των διεθνών μελετών. Η συνέκφραση αυτή, με την χρήση πιο εκτεταμένου ανοσοφαινοτυπικού ελέγχου, καθώς και ελέγχου της μονοκλωνικότητας τους φαίνεται πως μπορεί να αποτελέσει έναν υψηλής αξίας προγνωστικό δείκτη για την εμφάνιση μονοκλωνικής λεμφοκυττάρωσης, η οποία δυνητικά μπορεί να εξελιχθεί σε Β ΧΛΛ με την πάροδο του χρόνου. ΣΥΜΠΕΡΑΣΜΑΤΑ: Στη δική μας μελέτη φαίνεται ότι ένα ποσοστό του υγιούς πληθυσμού στην Ελλάδα , ίσο με το 1,6%, φέρει κύτταρα με ανοσοφαινότυπο ΧΛΛ. Αυτό που φαίνεται τελικά να έχει ιδιαίτερη σημασία, είναι η παρακολούθηση των ασθενών αυτών στον χρόνο.
Η Θεωρία και η πράξη του εξωτερικού μέλους μέσα από τα έντυπα θεωρητικά συγγράμματα του 19ου αιώνα
Authors: Χατζημιχελάκης Γεώργιος
Published: August 2021

Στις αρχές του 19ο αιώνα, ο Χρύσανθος Μαδυτινός εγκαινιάζει ένα μεταρρυθμισμένο είδος βυζαντινής μουσικής σημειογραφίας και ένα νέο ύφος θεωρητικής σκέψης δια του οποίου με αναφορές στους αρχαίους Έλληνες αρμονικούς συγγραφείς προσπαθεί να καταστήσει –όχι χωρίς σφάλματα– μαθηματικώς μετρήσιμα τα περί την φθογγική και ρυθμική ύλη της βυζαντινής εκκλησιαστικής μουσικής κυρίως, αλλά και του εξωτερικού μέλους, είδους κοσμικής μουσικής. Παράλληλα, ξεκινά η εποχή των έντυπων μουσικών ελληνορθόδοξων εκκλησιαστικών εκδόσεων. Επίγονοι θεωρητικοί ακολουθούν την θεωρητική σκέψη τού Χρυσάνθου, με περιορισμένη κριτική ματιά, έως ότου η Επιτροπή του 1881 αναδιαμορφώνει τα των φθογγικών σχέσεων με στερεότερα μαθηματικά, ενώ ο Κυριαζίδης το 1909 με πληρέστατο τρόπο παρουσιάζει την ρυθμική ύλη του εξωτερικού μέλους. Κυριότεροι θεωρητικοί του εξωτερικού μέλους αναδεικνύονται κατά τον 19ο αιώνα ο Στέφανος Δομέστιχος και ο Παναγιώτης Κηλτζανίδης, βασιζόμενοι στους προγενέστερους Κυρίλλο Μαρμαρινό και Δημήτριο Καντεμήρι (18ος αι.). Περί το 1922 ο Τούρκος θεωρητικός Ραούφ Γιεκτά Μπέης θεμελιώνει την σύγχρονη θεωρία της τουρκικής μουσικής βασιζόμενος εν πολλοίς στους αρχαίους Έλληνες αρμονικούς συγγραφείς, παρακάμπτοντας ωστόσο το θεωρητικό έργο των νεοελλήνων συγγραφέων. Έχουν μεσολαβήσει εν τω μεταξύ ιστορικά γεγονότα που διέρρηξαν πολιτισμικές σχέσεις αιώνων, συντελώντας στην πλήρη εκχώρηση του εξωτερικού μέλους από πλευράς των νεοελλήνων προς τον σύγχρονο τουρκικό πολιτισμό υπό τον επικρατήσαντα κατά τον 20ο αιώνα όρο τουρκική [κλασσική] μουσική, η οποία συνεπακολούθως ερμηνεύεται πλέον με βάση τις θεωρητικές απόψεις του Ραούφ Γιεκτά και των επιγόνων του. Η παρούσα διατριβή αναδεικνύει συγκριτικά τις απόψεις των Ελλήνων θεωρητικών συγγραφέων του 19ου αιώνα, συσχετίζοντάς τις με τις παλαιότερές τους και με αυτές της σύγχρονης τουρκικής θεωρίας. Καταθέτει επίσης ένα ενιαίο σύστημα σημειογραφίας των μικροδιαστημάτων δια του οποίου όλες αυτές οι απόψεις μπορούν απρόσκοπτα να συνθεωρούνται. Πέραν από τα ταξινομικά οφέλη της εργασίας αυτής, προκύπτει το ενδιαφέρον συμπέρασμα ότι από τον 18ο αιώνα έως και τις αρχές του 20ου διαμορφώνονται τέσσερεις θεωρητικές στρώσεις που συμπυκνώνουν διαφορετικές πρακτικές ερμηνείας τού εξωτερικού μέλους. Οι στρώσεις αυτές αναδεικνύονται, ως προς μεν το φθογγικό μέρος μέσα από πίνακες κατατομής του ταμπούρ, ως προς δε το ρυθμικό μέρος με αναλυτικές συγκριτικές παρουσιάσεις των ουσουλίων (ρυθμικών κύκλων) σε σύγχρονη σημειογραφία.
Η πρωτεϊνική κινάση Chk1 είναι απαραίτητη για την επιδιόρθωση των μεροτελικών προσδέσεων στην κυτταρική διαίρεση
Authors: Πετσαλάκη Ελένη
Published: August 2021

Αν δεν επιδιορθωθούν, οι μεροτελικές προσδέσεις μπορούν να οδηγήσουν στο λανθασμένο διαχωρισμό των χρωμοσωμάτων στην ανάφαση. Στην παρούσα διατριβή, δείχνουμε ότι η κινάση Chk1 προστατεύει τα κύτταρα των σπονδυλωτών από τις μεροτελικές προσδέσεις και τα χρωμοσώματα που καθυστερούν και απαιτείται για επιδιόρθωση των μεροτελικών προσδέσεων κατά τη διάρκεια παρατεταμένης μετάφασης. Μειωμένη ενεργότητα της Chk1 οδηγεί σε σταθερούς μικροσωληνίσκους των κινητοχώρων, ασταθή πρόσδεση των MCAK, Kif2b και Mps1 στα κεντρομερή ή στους κινητοχώρους και μειωμένη φωσφορυλίωση της Hec1 από την Aurora-B. Η φωσφορυλίωση της Aurora-B στη σερίνη 331 από την Chk1 είναι υψηλή στην προμετάφαση και μειώνεται σημαντικά στη μετάφαση. Προτείνουμε ότι η φωσφορυλίωση στη σερίνη 331 είναι απαραίτητη για τον εντοπισμό των MCAK, Kif2b και Mps1 στα κεντρομερή ή στους κινητοχώρους και για τη φωσφορυλίωση της Hec1. Επιπροσθέτως, αναστολή της ενεργότητας της Mps1 μειώνει την αρχική πρόσδεση των MCAK και Kif2b στα κεντρομερή ή στους κινητοχώρους, ελαττώνει τη φωσφορυλίωση της Hec1 και προκαλεί μεροτελικές προσδέσεις στα κύτταρα με μειωμένη Chk1. Προτείνουμε ότι η Chk1 και η Mps1 ρυθμίζουν από κοινού τις Aurora-B, MCAK, Kif2b και Hec1 προκειμένου να επιδιορθωθούν οι μεροτελικές προσδέσεις. Αυτά τα αποτελέσματα υποδεικνύουν ένα ρόλο της Chk1 και της Mps1 στην επιδιόρθωση των λανθασμένων προσδέσεων.
Ψυχοσωματικές επιδράσεις σε επαγγελματίες προστασίας και διάσωσης του πολίτη
Authors: Κατσαβούνη Φανή
Published: August 2021

Οι σωματικές και ψυχολογικές επιδράσεις είναι ένα μείζον πρόβλημα διατάραξης της υγείας των εργαζομένων. Κύριος σκοπός της παρούσας εργασίας ήταν η αναζήτηση της αλληλεπίδρασης σωματικών και ψυχολογικών επιδράσεων σε επαγγελματίες προστασίας και διάσωσης του πολίτη. Επιμέρους σκοπός ήταν: α) η καταγραφή και αξιολόγηση των μυοσκελετικών παθήσεων και τραυματισμών και β) η διερεύνηση ψυχολογικών επιδράσεων που δέχονται στην άσκηση των επαγγελματικών καθηκόντων. Τον πληθυσμό μελέτης αποτέλεσαν μόνιμοι Πυροσβεστικοί υπάλληλοι, διασώστες του ΕΚΑΒ και διασώστες ελικοπτέρων από όλη την Ελλάδα (3626 άτομα). Ερευνητικά εργαλεία ήταν τα ακόλουθα ερωτηματολόγια: α) το ερωτηματολόγιο για την καταγραφή τραυματισμών και μηχανισμών πρόκλησής τους στην εργασία, β) το διεθνές ερωτηματολόγιο CUPID (Cultural and Psychosocial Influences on Disability) για την καταγραφή καθημερινών επαγγελματικών επιβαρύνσεων και οσφυαλγίας, γ) το ερωτηματολόγιο επαγγελματικής εξουθένωσης Burnout Inventory (MBI, Maslach & Jackson, 1986) και για την καταγραφή μετατραυματικού στρες, δ) το PTSS-10 (Post Traumatic Stress Scale) και IES-R-Gr (Impact of Event Scale-Revised- Greek version). Η στατιστική ανάλυση των αποτελεσμάτων έγινε με το PASW (18.0). Από τα αποτελέσματα προέκυψε ότι, οι επαγγελματικές υποχρεώσεις, καταπονούν σημαντικά το μυοσκελετικό σύστημα των επαγγελματιών διάσωσης και προστασίας των πολιτών με μείζον πρόβλημα την «οσφυαλγία» και βασικό παράγοντα επίδρασης την «ανύψωσης βάρους». Τραυματισμοί κατά τη διάρκεια της εργασίας ήταν εκτός από την «κάκωση οσφύος», οι «μυϊκές θλάσεις», οι «κακώσεις άνω και κάτω άκρων» και κύριος μηχανισμός πρόκλησής τους «οι πτώσεις, τα παραπατήματα και οι ολισθήσεις». Κύριο τραυματικό γεγονός μετατραυματικού στρες ήταν ο «τραυματισμός-θάνατος παιδιών» και οι πιο στρεσσογόνοι παράγοντες η πίεση «για την επιβίωση των θυμάτων» και η πίεση από «το πλήθους, τους συγγενείς και τα Μέσα μαζικής ενημέρωσης». Η φυσική κατάσταση, η επαγγελματική εμπειρία και η ηλικία ήταν από τους βασικότερους παράγοντες συσχέτισης με τους τραυματισμούς, την επαγγελματική εξουθένωση και το μετατραυματικό στρες. Συμπερασματικά, τα εν λόγω επαγγέλματα δέχονται ψυχοσωματικές επιδράσεις και θα ήταν σημαντική η έγκαιρη αναγνώριση και επίλυση των αντίστοιχων προβλημάτων από ειδικούς
Ολοκληρωμένο μοντέλο προσομοίωσης ηλιακών εκλάμψεων
Authors: Δημητροπούλου Μιχαήλα
Published: August 2021

Αυτή η διατριβή επικεντρώνεται στην ανάδειξη της καταλληλότητας εφαρμογής της έννοιας της Κρίσιμης Αυτο-οργάνωσης στην περιγραφή των παροδικών γεγονότων έκλυσης ενέργειας στο ηλιακό στέμμα. Σχετικά με τη μεταβλητότητα των εκθετικών δεικτών των συναρτήσεων κατανομών των ηλιακών εκλάμψεων σε σχέση με την περιοδικότητα Rieger αναπτύσσεται μία εξελιγμένη μέθοδος ανίχνευσής της βασισμένη στο περιοδόγραμμα Scargle-Lomb και το Ζυγιμένο Μετασχηματισμό Κυματιδίου Ζ, που καταδεικνύει ότι η περιοδικότητα Rieger εμφανίζεται ακόμη και σε ασθενείς εκλάμψεις χωρίς προνομιακούς κυματάριθμους κατά τη διάδοση κυμάτων Rossby που πιθανώς αποτελούν την αιτία εμφάνισής της. Σε σχέση με τις φρακταλικές ιδιότητες εξετάζεται η συσχέτιση των δομών σε φωτοσφαιρικό και στεμματικό επίπεδο μέσω μη γραμμικής παρέκτασης του μαγνητικού πεδίου υπό την απουσία δυνάμεων και της μεθόδου απαρίθμησης κουτιών, χωρίς να προκύπτει καμία συσχέτιση λόγω των ισχυρά μη γραμμικών φαινομένων που συμβαίνουν σε χαμηλά στεμματικά ύψη. Τέλος αναπτύσσονται το στατικό και το δυναμικό Ολοκληρωμένο Μοντέλο Προσομοίωσης Εκλάμψεων, που βασίζονται σε κυψελικά αυτόματα με κανόνες οδήγησης και διάχυσης που οδηγούν τις προσομοιούμενες ενεργές περιοχές σε κατάσταση Κρίσιμης Αυτό-οργάνωσης. Μέσα από αυτήν τη διαδικασία αναπαράγονται όλες οι γνωστές στατιστικές ιδιότητες των εκλάμψεων από έως τώρα παρατηρήσεις.
Εκτιμήσεις των μελλοντικών κλιματικών αλλαγών στη Μεσόγειο με τη χρήση περιοχικών κλιματικών μοντέλων
Authors: Ρούση Ευτυχία
Published: August 2021

Στόχος της παρούσας διατριβής ειδίκευσης είναι η διερεύνηση των κλιματικών αλλαγών στην περιοχή της Μεσογείου με τη χρήση κλιματικών μοντέλων. Ο στόχος προσεγγίστηκε μέσω της μελέτης της συνοπτικής κυκλοφορίας της ατμόσφαιρας, και ειδικότερα των ατμοσφαιρικών τηλεσυνδέσεων πάνω από την ευρύτερη περιοχή της Ευρώπης και της επίδρασής τους στις κλιματικές παραμέτρους της Μεσογείου. Οι μέθοδοι που χρησιμοποιούνται για την αναγνώριση των χωρικών προτύπων στα δεδομένα είναι η Ανάλυση σε Κύριες Συνιστώσες (PCA) και οι Αυτοοργανούμενοι Χάρτες (SOM). Μελετώνται τρία πρότυπα τηλεσύνδεσης, η Βορειοατλαντική Κύμανση (ΝΑΟ), η τηλεσύνδεση της Βόρειας Θάλασσας/Κασπίας (NCP) και η τηλεσύνδεση της Ανατολικής Μεσογείου (ΕΜΡ). Σύμφωνα με τα αποτελέσματα, οι δύο μέθοδοι αποδίδουν ικανοποιητικά την τηλεσύνδεση ΝΑΟ που αποτελεί το βασικό σχήμα μεταβλητότητας στην περιοχή, αλλά η SOM καταφέρνει επιπλέον να αποδώσει πολλαπλές διαστάσεις της ατμοσφαιρικής κυκλοφορίας πάνω από την περιοχή μελέτης, απεικονίζοντας και μεταβατικές, λιγότερο συχνές καταστάσεις, όπως είναι οι ΝCP και EMP. Στα μελλοντικά σενάρια του μοντέλου, η ατμοσφαιρική κυκλοφορία και τα πρότυπα τηλεσύνδεσης παρουσιάζονται ενισχυμένα πάνω από την Ευρώπη. Στο επόμενο στάδιο η μέθοδος SOM χρησιμοποιήθηκε με στόχο τον επανακαθορισμό των κέντρων των δεικτών τηλεσύνδεσης. Με βάση τα νέα κέντρα υπολογίστηκαν οι χρονοσειρές των δεικτών και επιλέχθηκαν οι ημέρες εκείνες που χαρακτηρίζονται από ακραίες θετικές και αρνητικές τιμές. Μελετήθηκε η επίδραση των ημερών αυτών στις κλιματικές παραμέτρους της θερμοκρασίας, της βροχόπτωσης, του ανέμου και της συχνότητας συστημάτων χαμηλής πίεσης στην περιοχή της Μεσογείου. Χρησιμοποιήθηκαν προσομοιωμένα ημερήσια δεδομένα των παραμέτρων αυτών από τρία Περιοχικά Κλιματικά Μοντέλα (KNMI-RACMO2, MPI-M-REMO, ICTP-REGCM3) για την περίοδο αναφοράς, 1971-2000, και τη μελλοντική, 2071-2100. Σημαντικό είναι το γεγονός ότι η επίδραση των ακραίων δεικτών τηλεσύνδεσης παρουσιάζεται ενισχυμένη στο μέλλον. Συμπερασματικά, σύμφωνα με τα ευρήματα της παρούσας διατριβής, τα πρότυπα τηλεσύνδεσης παίζουν σημαντικό ρόλο στη διαμόρφωση του κλίματος στη Μεσόγειο. Η μέθοδος SOM αποδείχθηκε χρήσιμη στη μελέτη των τηλεσυνδέσεων και στον καθορισμό των κέντρων τους και προέκυψε πως τα κέντρα αυτά δεν πρέπει να θεωρούνται σταθερά καθώς εξαρτώνται από τα δεδομένα και την περίοδο μελέτης που χρησιμοποιούνται κάθε φορά.
Πρωτεωμική ανάλυση βιολογικών δειγμάτων για την ανάδειξη βιοδεικτών του καρκίνου
Authors: Ρουμελιώτης Θεόδωρος
Published: August 2021

The various forms of cancer is a major public health problem of the modern societies. Several environmental and genetic factors have been recognized to be responsible for the occurrence of cancer and key biological mechanisms involved have been revealed as well. However, early diagnosis, prognosis of progression and the identification of pharmacological therapeutic targets remain partially ineffective fields in clinical practice despite the fact that studies focusing on these areas are increasing rapidly. This is largely due to the complexity and diversity of both the disease and the genetic constitution of individuals and hence of the biological samples. Therefore, the main characteristics that an experimental approach should concentrate in order to provide solutions to such questions should be, holisticity, accuracy, sensitivity, cross-verification and the use of well-characterized biological samples. State of the art proteomics based on mass spectrometry is a useful tool for the first step in this direction which is the identification of potential biomarkers which then should be tested for their sensitivity and specificity using simple and validated biochemical techniques in inter-laboratory assays. This study, presents novel applications of combined state of the art proteomic techniques for the in-depth analysis and characterization of biological specimens such as tissue and blood serum for the determination of potential biomarkers of diagnosis, prognosis and pharmacological response for breast cancer and prostate cancer as well. The analysis of biological samples was based on the principles of multidimensional liquid chromatography combined with tandem mass spectrometry. The study resulted in the qualitative and semi-quantitative determination of a large number of proteins that extensively covers the proteome of tissues from breast biopsies and blood serum compared with the data available in current bibliography. Finally, proteins with differences in expression between the different biological states studied were identified with potential in diagnosis, prognosis and pharmacological response that consist innovative findings amenable to further study.
Η Πολιτική ως θεωρία και πράξη κατά τον Πέτρο Βράιλα - Αρμένη
Authors: Τσιτόγλου Ησαΐας
Published: August 2021

Ο Πέτρος Βράιλας - Αρμένης είναι μια από τις εξαιρετικές περιπτώσεις νεοέλληνα φιλοσόφου - πολιτικού στοχαστή που η δράση του εκτείνεται στον 19ο αιώνα. Οι σπουδές του στην Ευρώπη και ειδικά στη Γαλλία επηρέασαν τις ιδέες του σε τέτοιο βαθμό που ενστερνίστηκε την θεωρία του εκλεκτισμού που κύρια χαρακτηριστικά είχε την απόπειρα συμφιλίωσης ανάμεσα στον ιδεαλισμό και το ρεαλισμό,τον λόγο και την εμπειρία, τη μεταφυσική με την επιστήμη, τον πλατωνισμό με τον αριστοτελισμό, τον καντιανό υποκειμενισμό με τον εγελειανό αντικειμενισμό και σκωτικό ψυχολογισμό και τη θρησκευτική αποκάλυψη με το φιλοσοφικό συλλογισμό, με κύριο στόχο την περαιτέρω διεργασία και ανέλιξη των ιδεών του. Στην παρούσα μελέτη επιχειρήθηκε η επεξεργασία των κυριότερων πολιτικών θέσεων που εξέφρασε ο κερκυραίος διανοητής. Μεταξύ αυτών η έκδοση δυο εβδομαδιαίων δίγλωσσων εφημερίδων(Ελληνικά-Γαλλικά), μετά την ελευθερία του τύπου(1849) που εδόθη στους Επτανήσιους από την αγγλική Προστασία ο κερκυραίος στοχαστής δραστηριοποιείται περισσότερο και εκφράζεται στοχευμένα, αλλά με μετριοπάθεια- ήταν αρχηγός του μεταρρυθμιστικού κόμματος - σε κατευθύνσεις όπως αυτή της ένωσης με την υπόλοιπη Ελλάδα(21/05/1864), την πραγματική ελευθερία σε όλες τις εκφάνσεις της, την ελευθερία του εκλογικού δικαιώματος και την καθιέρωση της ελληνικής γλώσσας στην Ιόνιο πολιτεία. Είναι επίσης σημαντικό να τονισθεί ότι οι πολιτικές αντιλήψεις του Βράιλα διακατέχονται από ελληνοκεντρικές και χριστιανοκεντρικές θεωρήσεις, κυρίως στα συστατικά τους στοιχεία, όπως της ατομικής και πολιτικής ελευθερίας και της ισότητας. Ο κερκυραίος διανοητής ενίσχυσε το πολιτικό φρόνημα των Επτανησίων, αφουγκράστηκε από νωρίς τις κοινωνικές και οικονομικές συνθήκες που επικρατούσαν στην Ευρώπη και ως υποστηρικτής του φιλελευθερισμού ήταν υπέρμαχος του ελεύθερου ανταγωνισμού στις οικονομικές δραστηριότητες, του δικαιώματος στην εργασία και της βιομηχανικής ανάπτυξης, με γνώμονα βέβαια έναν λελογισμένο κρατικό παρεμβατισμό. Στο πλαίσιο της εθνικής ιδεολογίας και της ιστορικής συνέχειας ο Βράιλας εστιάζει στο δίπτυχο γλώσσα και θρησκεία. Αυτό το δίπτυχο εκφράζει κατ΄αυτόν το αίσθημα πατριωτισμού και εθνικότητας των Επτανησίων, αλλά όλων των Ελλήνων, συνεπώς είναι βασικές αρχές του κοινωνικού ιστού και θεμελιώδεις παράγοντες της ιστορικής συνέχειας και αποστολής του Ελληνισμού, πάντα σε συνάρτηση με το αρχαίο Ελληνικό κάλλος.
Ανελαστική ανάλυση της δυναμικής συμπεριφοράς γεφυρών από σκυρόδεμα
Authors: Παρασκευά Θεμελίνα
Published: August 2021

Αντικείμενο της παρούσας διατριβής είναι η προσαρμογή, η επέκταση-βελτίωση και η αξιολόγηση της Ιδιομορφικής Ανελαστικής Στατικής Ανάλυσης (ΙΑΣΑ), σε φορείς γεφυρών από σκυρόδεμα. Αρχικώς, γίνεται αναφορά στο θεωρητικό υπόβαθρο της ΙΑΣΑ και μελετώνται τα κρίσιμα σημεία της μεθοδολογίας που χρήζουν προσοχής, λόγω της διαφορετικότητας του δομικού συστήματος και των δυναμικών χαρακτηριστικών των γεφυρών σε σχέση με τους συνήθεις κτιριακούς φορείς. Η έρευνα επικεντρώνεται στην εγκάρσια διεύθυνση ανάλυσης, στην οποία η σεισμική απόκρισή τους είναι πολύ συχνά σύνθετη και ουσιωδώς διαφορετική από αυτήν των κτιρίων. Διερευνώνται ο αριθμός των απαραίτητων ιδιομορφών που θα πρέπει να λαμβάνονται υπόψη στην ανάλυση, ο τρόπος διγραμμικοποίησης των καμπυλών αντίστασης του φορέα, η επιλογή κατάλληλου σημείου χάραξης των καμπυλών αντίστασης, και ο τρόπος υπολογισμού της στοχευόμενης μετακίνησης για συγκεκριμένη ένταση σεισμικής διέγερσης. Για τη διεξαγωγή της έρευνας, επιλέγονται τρεις τύποι πραγματικών γεφυρών από σκυρόδεμα με διαφορετική σεισμική απόκριση. Κατά την εφαρμογή της ΙΑΣΑ στις γέφυρες, διαπιστώνεται ότι τα ιδιομορφικά μεγέθη απόκρισης εξαρτώνται (σε διαφορετικό βαθμό σε κάθε τύπο γεφυρών) από τη θέση του σημείου ελέγχου των μετακινήσεων, λόγω της μεταβολής του σχήματος των ιδιομορφών μετά τη διαρροή. Ως εκ τούτου, για γέφυρες με σημαντική επιρροή των ανώτερων ιδιομορφών στις οποίες ταυτόχρονα λαμβάνει χώρα ουσιώδης μεταβολή του σχήματος των ιδιομορφών, αποδεικνύεται ότι η ΙΑΣΑ μπορεί να οδηγήσει σε λανθασμένη εκτίμηση της σεισμικής απόκρισης. Προτείνεται μια βελτιωμένη ΙΑΣΑ, κατά την οποία εφαρμόζεται μια διόρθωση των ιδιομορφικών μεγεθών απόκρισης με βάση το στιγμιαίο σχήμα παραμόρφωσης των ιδιομορφικών μετακινήσεων που αντιστοιχεί στην εξεταζόμενη στάθμη σεισμικής διέγερσης και επηρεάζεται από την ανελαστική απόκριση. Ακολούθως, προτείνεται η χάραξη της πολυ-ιδιομορφικής καμπύλης αντίστασης, σε όρους τέμνουσας βάσης προς μετακίνηση ενός σημείου ελέγχου, ως πιο ακριβής εκτιμήτρια της πραγματικής απόκρισης του φορέα, σε σχέση με αυτήν που προκύπτει από τη συμβατική ανελαστική στατική ανάλυση, εφόσον συνεκτιμά το σύνολο των ιδιομορφών που συνεισφέρουν ουσιωδώς στην απόκριση της κατασκευής. Οι γέφυρες αναλύονται και με την συμβατική ανελαστική στατική ανάλυση, η οποία περιλαμβάνεται ως επιλογή και στους σύγχρονους αντισεισμικούς κανονισμούς. Η αποτίμηση των ανελαστικών στατικών αναλύσεων, σε όρους τόσο των επιμέρους μεγεθών απόκρισης όσο και των αντίστοιχων καμπυλών αντίστασης του φορέα, πραγματοποιήθηκε μέσω της σύγκρισης των αποτελεσμάτων τους με τα αντίστοιχα αποτελέσματα που προκύπτουν από την εξ ορισμού ακριβέστερη μέθοδο ανάλυσης, την ανελαστική δυναμική ανάλυση. Γίνεται συνολική αποτίμηση της προτεινόμενης μεθοδολογίας για κάθε τύπο γέφυρας, καθώς και προτάσεις που αφορούν στη μελλοντική έρευνα για την περαιτέρω βελτίωσή της.
Βιώσιμη ανάπτυξη, εταιρική κοινωνική ευθύνη και αποδοτικότητα των επιχειρήσεων
Authors: Αστάρα Όλγα-Ελένη
Published: August 2021

Αντικείμενο αυτής της έρευνας είναι ο εννοιολογικός προσδιορισμός της Βιώσιμης Ανάπτυξη και της Εταιρικής Κοινωνικής Ευθύνης, η σύνδεση μεταξύ τους, η σχέση της Εταιρικής Κοινωνικής Ευθύνης με την Υπεύθυνη επιχειρηματικότητα και την Κοινωνικά Υπεύθυνη Επένδυση, η σύνδεση της Εταιρικής Κοινωνικής Ευθύνης με την Χρηματοοικονομική Αποδοτικότητα των Επιχειρήσεων και η Αποτίμηση της Εταιρικής Κοινωνικής Ευθύνης μέσα από τους Απολογισμούς Βιωσιμότητας/ Εταιρικής Κοινωνικής Ευθύνης κατά GRI. Επειδή σύμφωνα με τη βιβλιογραφία, οι Κοινωνικά Υπεύθυνες επιχειρήσεις είναι αποδοτικότερες, στόχος της έρευνας αυτής είναι ακριβώς η διερεύνηση της αποδοτικότητας των επιχειρήσεων που έχουν υιοθετήσει την ΕΚΕ σε σύγκριση με τις επιχειρήσεις που δεν την έχουν υιοθετήσει. Η επιλογή των επιχειρήσεων του δείγματος μας έγινε από τις εισηγμένες στο Χρηματιστήριο Αξιών Αθήνας εφόσον το Χρηματιστήριο αντανακλά την επιχειρηματική αγορά κάθε χώρας και οικονομίας. Συγκεκριμένα, η έρευνά μας ασχολείται με τις εισηγμένες στο Χρηματιστήριο Αξιών Αθήνας για τα έτη 2006-2012 και ειδικότερα φιλοδοξεί να απαντήσει στα ερωτήματα: 1ο: Η μέση αποδοτικότητα των επιχειρήσεων που έχουν υιοθετήσει την ΕΚΕ υπερτερεί έναντι των επιχειρήσεων που δεν έχουν υιοθετήσει την ΕΚΕ; και2ο: Οι επιχειρήσεις εφαρμόζουν πρακτικές ΕΚΕ ως μέσο για την προβολή τους ή ακόμα και για λόγους δημοσίων σχέσεων/ ενίσχυση της αξίας της επιχείρησης; 3ο: Υπάρχει συσχέτιση μεταξύ της ΕΚΕ και της Β.Α.; Με τη χρήση δεικτών και την εφαρμογή στατιστικών μέτρων ανάλυσης διερευνούμε αν υπάρχει στατιστικά σημαντική διαφορά στην αποδοτικότητα των επιχειρήσεων που έχουν υιοθετήσει και αυτών που δεν έχουν υιοθετήσει την ΕΚΕ και παρατηρούμε ότι: Η μέση αποδοτικότητα των επιχειρήσεων που έχουν υιοθετήσει την ΕΚΕ υπερτερεί έναντι των επιχειρήσεων που δεν την έχουν υιοθετήσει. Επίσης βρίσκουμε ισχυρές ενδείξεις ότι υπάρχει στατιστικά σημαντική σχέση μεταξύ ΕΚΕ και Β.Α. στο πλαίσιο των επιχειρήσεων, καθώς και ότι η οικονομικά αποδοτικές επιχειρήσεις του δείγματος μας εφαρμόζουν δράσεις ΕΚΕ στο μεγαλύτερο ποσοστό τους αλλά παράλληλα ενσωματώνουν αυτές τις δράσεις που θεωρητικά τουλάχιστον, τις κάνουν πιο υπεύθυνες κοινωνικά.
Οι κοινωνικές αναπαραστάσεις του χρόνου και η κοινωνικοοικονομική ευαλωτότητα σε μαθητές της υποχρεωτικής εκπαίδευσης
Authors: Γούλα Κατερίνα
Published: August 2021

Αντικείμενο της παρούσας διατριβής είναι η εξέταση του ρόλου της βιωμένης και προσλαμβανόμενης κοινωνικοοικονομικής ευαλωτότητας στη διαμόρφωση των αναπαραστάσεων που σχηματίζουν τα παιδιά για το χρόνο. Για την προσέγγιση του χρόνου επιλέξαμε το εργαλείο της Χρονικής Προοπτικής, το οποίο σκοπός μας είναι να δείξουμε ότι μπορεί να μελετηθεί με όρους κοινωνιοψυχολογικής μεταβλητής. Ο χρόνος μελετάται ως κοινωνική αναπαράσταση διότι διαμορφώνεται κοινωνικά, αναπαράγεται κοινωνικά και παρεμβαίνει στο πεδίο των κοινωνικών αλληλεπιδράσεων. Παράλληλα, χαρακτηρίζεται στην εργασία αυτή και με όρους έξης, θεμελιώδους έννοιας της θεωρίας του Bourdieu, και εξετάζεται η υπόθεση σύγκλισης των δύο εννοιών.Τα ερευνητικά βήματα περιλαμβάνουν τη στάθμιση στα ελληνικά μιας κλίμακας μέτρησης της Χρονικής Προοπτικής για ενήλικες (Zimbardo Time Perspective Inventory) [Zimbardo & Boyd, 1999], την κατασκευή και στάθμιση μιας κλίμακας μέτρησης της Χρονικής Προοπτικής για παιδιά και την παράλληλη χορήγηση ερωτηματολογίων μέτρησης της Χρονικής Προοπτικής και της κοινωνικοοικονομικής ευαλωτότητας σε μαθητές τω τελευταίων τάξεων του δημοτικού σχολείου και στους γονείς τους. Ακολουθεί τέλος ένας πειραματικός χειρισμός ο οποίος εξετάζει την κανονιστική φύση του χρόνου και την ισχύ του ως νόρμα στη διαμόρφωση θετικών ή αρνητικών προφίλ μαθητών ανάλογα με την πριμοδοτούμενη Χρονική Προοπτική.Η εξέταση των υποθέσεών μας μάς επιτρέπει να συμπεράνουμε το ρόλο της ευαλωτότητας ως κοινωνικής υπαγωγής στη διαμόρφωση των κοινωνικών αναπαραστάσεων του χρόνου, τη διαγενεαλογική μετάδοση ανά κοινωνικοοικονομικό περιβάλλον των κοινωνικών αναπαραστάσεων του χρόνου καθώς και των σύστοιχων κοινωνικών πρακτικών καθώς και την κανονιστικότητα του χρόνου ως νόρμας στην απόδοση θετικών και αρνητικών προσήμων σε κοινωνικές συμπεριφορές. Καταληκτικά, οι έννοιες της κοινωνικής αναπαράστασης και της έξης έπαιξαν τουλάχιστον συμπληρωματικό ρόλο στην κοινωνιοψυχολογική εξέταση του χρόνου.
Ομαδική ψυχοεκπαιδευτική παρέμβαση σε ασθενείς με διαβήτη τύπου ΙΙ με στόχο τη βελτίωση της ποιότητας ζωής τους
Authors: Μπακομήτρου Φλωρεντία
Published: August 2021

Σκοπός της έρευνας αυτής είναι η αξιολόγηση ενός προγράμματος ομαδικής ψυχοεκπαίδευσης που εφαρμόστηκε σε ασθενείς με Σακχαρώδη Διαβήτη τύπου 2 (ΣΔτ2). Εξήντα ασθενείς με ΣΔτ2, οι οποίοι παρακολουθούνταν σε εξωτερική βάση στο Διαβητολογικό Κέντρο του Γ.Ν.Ν. «Άγιος Παντελεήμων», χωρίστηκαν σε τρεις ομάδες, την Ομάδα 1, την Ομάδα 2 και την Ομάδα Ελέγχου, ενώ δε διέφεραν ως προς την ηλικία, το βάρος, το Δείκτη Μάζας Σώματος, τη διάρκεια του ΣΔτ2, τη ληφθείσα αγωγή και τη Γλυκοζυλιωμένη Αιμοσφαιρίνη (HbA1c) πριν την παρέμβαση. Τα ψυχομετρικά εργαλεία που χορηγήθηκαν στους συμμετέχοντες ήταν τα ακόλουθα: ένα αυτοσχέδιο Ερωτηματολόγιο Δημογραφικών Στοιχείων, το Ερωτηματολόγιο για την Ποιότητα Ζωής στο Σακχαρώδη Διαβήτη (Audit of Diabetes Dependent Quality of Life Questionnaire, ADDQoL-19) (Bradley, 1996), το Ερωτηματολόγιο Ικανοποίησης από τη Θεραπεία στο Διαβήτη (Diabetes Treatment Satisfaction Questionnaire–Status and Change Versions, D.T.S.Qs.) (Bradley, 1994), η Κλίμακα Άγχους και Κατάθλιψης στο Γενικό Νοσοκομείο (Hospital Anxiety and Depression Scale-HADS) (Zigmond & Snaith, 1983), το Αναθεωρημένο Ερωτηματολόγιο των Αντιλήψεων για την Ασθένεια-Διαβήτης (The Revised Illness Perception Questionnaire-Diabetes) (Moss-Morris et al., 2002), η Κλίμακα των Εμποδίων στην Αυτο-φροντίδα του Διαβήτη (Barriers to Diabetes Self-Care Scale) (Glasgow, 1994) και η Κλίμακα Αξιολόγησης της Συμπεριφοράς της Οικογένειας απέναντι στο Σακχαρώδη Διαβήτη (Diabetes Family Behavior Checklist-DFBC) (Schafer, McCaul & Glasgow, 1986). Παράλληλα, υπολογίστηκε και ο βιοχημικός δείκτης της Γλυκοζυλιωμένης Αιμοσφαιρίνης (HbA1c). Η Ομάδα 1 (Ν=20) ακολούθησε ένα δομημένο πρόγραμμα ψυχο-εκπαίδευσης και ψυχοθεραπείας 15 εβδομαδιαίων συναντήσεων διάρκειας τριών ωρών, η Ομάδα 2 (Ν=20) ακολούθησε ένα πρόγραμμα ψυχο-εκπαίδευσης 5 εβδομαδιαίων συναντήσεων διάρκειας τριών ωρών, ενώ η Ομάδα Ελέγχου (Ν=20) συμμετείχε στην κλασική ιατρική εξέταση και δεν ακολούθησε κανένα πρόγραμμα ψυχολογικής παρέμβασης. Οι ασθενείς των τριών ομάδων συμμετείχαν και σε μια συνάντηση επανελέγχου 3 μήνες μετά την ολοκλήρωση της παρέμβασης. Σύμφωνα με τα αποτελέσματα της παρούσας έρευνας φάνηκε ότι η ομαδική ψυχολογική παρέμβαση (πρόγραμμα ψυχο-εκπαίδευσης και ψυχοθεραπείας ή αποκλειστικά πρόγραμμα ψυχο-εκπαίδευσης) επέδρασε θετικά στη γλυκαιμική ρύθμιση (Γλυκοζυλιωμένη Αιμοσφαιρίνη-HbA1c) των ατόμων με ΣΔτ2, ενώ παρατηρήθηκε επιπλέον θετική επίδραση σε μια σειρά σημαντικών ψυχοκοινωνικών μεταβλητών (Ποιότητα Ζωής, Ικανοποίηση από τη θεραπεία, Άγχος, Εξέλιξη της ασθένειας (οξεία/χρόνια), Εμπόδια στη φροντίδα της διατροφής, Εμπόδια στη λήψη φαρμάκων, Συνοχή της ασθενείας, Συναισθηματικές αναπαραστάσεις). Η προαναφερθείσα θετική επίδραση διατηρήθηκε και μετά το τέλος της παρέμβασης σε αρκετές μεταβολικές και ψυχοκοινωνικές παραμέτρους. Θα πρέπει να σημειωθεί εδώ ότι οι Σχέσεις με την Οικογένεια δε φάνηκαν να επηρεάζονται από την παρέμβαση που εφαρμόστηκε στους διαβητικούς ασθενείς.
Ξένη προπαγάνδα, κουλτούρα, πολιτική στο καθεστώς της 4ης Αυγούστου
Authors: Καγιόγλου Φωτεινή
Published: August 2021

Εδώ και πολλά χρόνια ένα ερώτημα που με ταλανίζει είναι πώς άνθρωποι που γνώρισαν τη δημοκρατία την εγκαταλείπουν για καθεστώτα ολιγαρχικά, αυταρχικά, ολοκληρωτικά. Για να απαντήσω στο ερώτημα αυτό έπρεπε να γνωρίσω καλά το ένα από τα δύο ολοκληρωτικά καθεστώτα που καθόρισαν την ιστορία του 20ού αιώνα, τον φασισμό. Πάντα αναρωτιόμουν πώς έπειθαν οι φασίστες τους μετέπειτα οπαδούς τους• αυτό με οδήγησε στο να ψάξω πώς γινόταν η προπαγάνδα, ποια μέσα χρησιμοποιούσε και αν τελικά ήταν πετυχημένη. Ήταν σχεδόν έκπληξη να διαπιστώνω στην πορεία της διατριβής αυτής ότι οι φασίστες έκαναν προπαγάνδα ακόμη και σε ξένα κράτη, όπως ήταν το δικό μας, μέσω περιοδικών λογοτεχνικών• εξέτασα λοιπόν και άλλα ανάλογα περιοδικά της εποχής. Με αυτό το σκοπό παρουσιάζω το περιεχόμενο του περιοδικού Olimpo.
Συστημική προσέγγιση της αξιολόγησης επίδοσης ενός οργανισμού σε θέματα εργασιακής ασφάλειας και υγείας
Authors: Σγουρού Εύα
Published: August 2021

Η τακτική ανασκόπηση και αξιολόγηση της επίδοσης ενός οργανισμού σε θέματα εργασιακής ασφάλειας και υγείας αποτελεί απαραίτητη διεργασία για την αποτελεσματική διαχείριση των θεμάτων αυτών. Η αξιολόγηση της επίδοσης είναι στενά συνδεδεμένη με την παρακολούθηση, που στην περίπτωση της εργασιακής ασφάλειας και υγείας γίνεται μέσω δεικτών, αποτελεσμάτων και προληπτικών. Και οι δύο διεργασίες έχουν ως στόχο την παροχή πληροφοριών για την τρέχουσα επίδοση και την υποστήριξη αποφάσεων για τη βελτίωσή της. Ωστόσο, η βασική διαφορά τους έγκειται στο ότι η παρακολούθηση αποτελεί μία «περιγραφική» διεργασία, που κυρίως επικεντρώνεται σε διαδικασίες και αποτελέσματα, ενώ η αξιολόγηση αποτελεί μία «ερμηνευτική» διεργασία, που εξετάζει σε βάθος τις αλληλεπιδράσεις παραγόντων και προσπαθεί να ανακαλύψει τα αίτια που οδηγούν σε συγκεκριμένες ενέργειες ή αποτελέσματα. Η παρούσα διατριβή αφορά τη συστημική προσέγγιση που απαιτείται για την ανάπτυξη και εφαρμογή μιας διεργασίας αξιολόγησης της επίδοσης σε θέματα εργασιακής ασφάλειας και υγείας. Προς αυτήν την κατεύθυνση, η διατριβή εξετάζει αρχικά τις θεωρητικές προσεγγίσεις πάνω στο αντικείμενο της αξιολόγησης της επίδοσης σε θέματα ασφάλειας, και τις επαναπροσδιορίζει μέσα από το πρίσμα της ολιστικής προσέγγισης στα θέματα διαχείρισης της ασφάλειας. Η διατριβή στοχεύει κυρίως στη διαμόρφωση ενός θεωρητικού πλαισίου με βασικές θέσεις για τη συστημική προσέγγιση επιμέρους θεμάτων που σχετίζονται με την αξιολόγηση, όπως είναι το επίπεδο της ανάλυσης, οι αλληλεπιδράσεις παραγόντων που επηρεάζουν ή σχετίζονται με τη διαχείριση της ασφάλειας, η καθιέρωση κριτηρίων αξιολόγησης που να προκύπτουν μέσα από μια συμμετοχική διεργασία και να αντανακλούν τον συμβιβασμό μεταξύ διαφορετικών απόψεων και αντιλήψεων. Για την επικύρωση του θεωρητικού πλαισίου, προτείνεται η εφαρμογή της Μεθόδου Μαλακών Συστημάτων (Soft Systems Methodology), η οποία χρησιμοποιείται για την ανάπτυξη και την εφαρμογή μίας διεργασίας αξιολόγησης της επίδοσης σε θέματα εργασιακής ασφάλειας και υγείας σε έναν συγκεκριμένο δημόσιο οργανισμό.
Μελέτη ακουστικού αποτελέσματος στην τυμπανοπλαστική με χόνδρο δίκην θυρεού
Authors: Ιακώβου Αιμιλία
Published: August 2021

Εισαγωγή Ο χόνδρος είναι υλικό που χρησιμοποιείται εδώ και χρόνια σαν μόσχευμα σε επεμβάσεις τυμπανοπλαστικής. Η χρησιμοποίηση του δημιουργεί αμφισβητήσεις όσον αφορά τις συνέπειές του στην ακοή, λόγω του πάχους και της ακαμψίας του.Σκοπός της μελέτηςΗ μελέτη του χόνδρου από την κύμβη σαν μόσχευμα στην τυμπανοπλαστική «δίκην θυρεού», με καταγράφη και ανάλυση των ποσοστών επιτυχίας και ακουστικών αποτελεσμάτων για την αξιολόγηση της τεχνικής αυτής και σύγκριση με τη διεθνή βιβλιογραφίαΥλικό και μέθοδος Η μελέτη αυτή πραγματοποιήθηκε στην 'Α Πανεπιστημιακή Ωτορινολαρυγγολογική Κλινική του Ιπποκράτειου Νοσοκομείου Αθηνών, μεταξύ Σεπτεμβρίου του 2008 και Φεβρουαρίου του 2011. Περιλαμβάνει συνολικά 177 ασθενείς και 177 ώτα που υποβλήθηκαν σε τυμπανοπλαστική με χόνδρο «δίκην θυρεού».Αποτελέσματα Το ποσοστό επιτυχίας του μοσχεύματος ήταν 97.2%. Σε τρία περιστατικά η αποτυχία του μοσχεύματος οφειλόταν σε υποτροπή χολοστεατώματος. Υπήρξε μια μικρή κεντρική διάτρηση, καθώς και μία περίπτωση μικρής πλάγιας μετατόπισης του μοσχεύματος. Η μέση τιμή του PTA-ABG ήταν 32.06 +/- 11.21 dB προεγχειρητικά και 18.69 +/- 10.53 dB μετεγχειρητικά. Σημειώθηκε βελτίωση κατά 13.37+/- 9.34 dB η οποία είναι στατιστικά σημαντική με p<0.0001. Συμπεράσματα1.Η εύκολη λήψη του χόνδρου από την κύμβη, οι ομοιότητες του με το φυσιολογικό τύμπανο ως προς την κυρτότητα, καθώς και η αντοχή του σε λοιμώξεις και περιπτώσεις δυσλειτουργίας της ευσταχιανής σάλπιγγας, συνηγορεί υπέρ της χρήσης του σε δύσκολα ωτοχειρουργικά περιστατικά.2.Τα πολύ ικανοποιητικά ακοολογικά αποτελέσματα φανερώνουν ότι ο χόνδρος, παρά το πάχος και την ακαμψία του, όχι μόνο δεν υποβαθμίζει την ακοή, αλλά τη βελτιώνει σημαντικά. Η τυμπανοπλαστική με μόσχευμα χόνδρου «δίκην θυρεού» αποτελεί μία εξαιρετική τεχνική και προτείνεται η διάδοσή της στην Ελλάδα.
Η φυσικοχημική προσέγγιση των οξεοβασικών διαταραχών
Authors: Αντωνογιαννάκη Ελβίρα-Μαρκέλα
Published: August 2021

Σκοπός: Ο σκοπός της διδακτορικής αυτής διατριβής είναι να εκτιμηθεί η αξία της φυσικοχημικής προσέγγισης, των προσεγγίσεων στηριζόμενων στο έλλειμμα/περίσσεια βάσης (ΒΕ) και τα διττανθρακικά ([HCO3-]) στην αξιολόγηση της οξεοβασικής ισορροπίας σε ασθενείς που προσέρχονται στο Τμήμα Επειγόντων Περιστατικών (ΤΕΠ). Μέθοδος: Οι ασθενείς, στους οποίους κατά την προσέλευση στο ΤΕΠ ελήφθη αρτηριακό αίμα, μελετήθηκαν. Αέρια αίματος, ηλεκτρολύτες και πρωτεΐνες μετρήθηκαν και χρησιμοποιήθηκαν για να υπολογισθούν τα [HCO3-], BE, anion gap (AG), AG adjusted for albumin (AGadj), strong ion difference, strong ion gap (SIG) and SIG διορθωμένο για περίσσεια/έλλειψη νερού (SIGcor). Αποτελέσματα: Ένα σύνολο 365 ασθενών μελετήθηκε. Σε σύγκριση με τη προσέγγιση των BE (n=202) και [HCO3-] (n=151), η φυσικοχημική προσέγγιση (n=279) αναγνώρισε σημαντικά περισσότερους ασθενείς με μεταβολικές διαταραχές (p<0.0001). Σημαντικά λιγότεροι ασθενείς με οξέωση οφειλόμενη στα μη μετρούμενα αναγνωρίστηκαν με το AGadj σε σχέση με το SIGcor (p<0.0001). Με βάση το BE, 75 ασθενείς είχαν φυσιολογική οξεοβασική ισορροπία και 65(87%) αυτών παρουσίαζε μία τουλάχιστον διαταραχή με τη φυσικοχημική προσέγγιση. Οι αντίστοιχες τιμές για την προσέγγιση των [HCO3-] ήταν 108 και 95(88%) ασθενείς. Όταν ασθενείς με υψηλή τιμή AGadj εξαιρέθηκαν, 44 ασθενείς με BE and 67 με την προσέγγιση των [HCO3-] είχαν φυσιολογική οξεοβασική ισορροπία, και η πλειοψηφία αυτών παρουσίαζε μία τουλάχιστον διαταραχή με τη φυσικοχημική προσέγγιση, ενώ 12 και 21 ασθενείς, αντίστοιχα, είχαν υψηλή τιμή SIGcor. Η θνησιμότητα ήταν 10.7% και η λογιστική παλινδρόμηση ανέδειξε μόνο το Sepsis–related Organ Failure Assessment και το SIGcor ως προγνωστικούς δείκτες θνησιμότητας. Συμπεράσματα: Στους ασθενείς που προσέρχονται στο ΤΕΠ, σε σύγκριση με τις μεθόδους των BE και [HCO3-], η φυσικοχημική προσέγγιση έχει καλύτερη διαγνωστική ακρίβεια να αναγνωρίζει μεταβολικές διαταραχές οξεοβασικής ισορροπίας και ίσως να προβλέπει τη θνησιμότητα.
Ποιότητα ζωής σε ασθενείς με προπεριμετρικό γλαύκωμα
Authors: Καζάκη Μαρία
Published: August 2021

Η παρούσα μελέτη σχεδιάστηκε για την εκτίμηση της ποίοτητας ζωής (ΠΖ) των ασθενών με προπεριμετρικό γλαύκωμα υπό τοπική αγωγή καθώς και επίπτωση που έχει η αγωγή στην ΠΖ των ίδιων. Για τους σκοπούς της μελέτης τα άτομα που πληρούσαν τα κριτήρια εισαγωγής ταξινομήθηκαν σε δύο ομάδες. Η πρώτη ομάδα συμπεριέλαβε τους πρώτους εξήντα ασθενείς με προπεριμετρικό γλαύκωμα. Η δεύτερη αντιθέτως ομάδα σχηματίσθηκε από τα πρώτα εξήντα υγιή άτομα χωρίς οφθαλμολογικό ιστορικό. Όλοι οι ασθενείς υποβλήθηκαν σε ένα συγκεκριμένο πρωτόκολλο εξέτασης. Για τους σκοπούς της μελέτης χρησιμοποιήθηκε το ερωτηματολόγιο National Eye Institute Visual Function Questionnaire 25 (NEI-VFQ-25). Συμπερασματικά η ποιότητα ζωής σχετιζόμενη με την όραση σε προπεριμετρικούς ασθενείς υπό τοπική αγωγή είναι σημαντικά ελαττωμένη σε σχέση με τα υγιή άτομα. Το ανδρικό φύλο και ο ημερήσιος αριθμός κολλυρίων επηρεάζουν περισσότερο την ΠΖΣΟ. Η καλλίτερη διορθωμένη οπτική οξύτητα και η ενδοφθάλμια πίεση αποτελούν τα κλινικά χαρακτηριστικά που σχετίζονται καλλίτερα με διάφορες ενότητες της ποιότητας ζωής. Ό δείκτης PSD του οπτικού πεδίου σχετίζεται καλά με την ποιότητα ζωής των προπεριμετρικών ασθενών.
Αναζητώντας το κοινωνικό νόημα του βιώσιμου σχεδιασμού
Authors: Πάσχου Μαρία
Published: August 2021

Η βιωσιμότητα, ένας από τους δημοφιλέστερους όρους του δημόσιου διαλόγου και της πολιτικής ατζέντας, εντάσσεται στην αρχιτεκτονική σκέψη καθιστώντας το βιώσιμο αρχιτεκτονικό σχεδιασμό κυρίαρχη τάση του κλάδου σήμερα. Άλλοτε επικεντρωνόμενος σε ζητήματα περιβαλλοντικής προστασίας κι εξοικονόμησης ενέργειας, άλλοτε στην πράσινη αισθητική κι άλλοτε σε ζητήματα συμπαραγωγής του σχεδιασμού, ο βιώσιμος σχεδιασμός αποτελεί όρο πλουραλιστικό ως προς τις υλικότητές του, τη διαδικασία παραγωγής του, την αισθητική του και τα πρότυπα πρακτικής που προτείνει. Ξεκινώντας από αυτές τις διαπιστώσεις και βασιζόμενη στην υπόθεση της κοινωνικής κατασκευής του βιώσιμου σχεδιασμού, η μελέτη αναζητά το κοινωνικό του νόημα μέσα από τους λόγους ελλήνων αρχιτεκτόνων. Το εμπειρικό υλικό που προκύπτει από τη διενέργεια συνεντεύξεων βάθους αναλύεται με τη βοήθεια τριών ερμηνευτικών εργαλείων: της κοινωνικής αναπαράστασης, της κοινωνικοπολιτικής πλαισίωσης και της αφηγηματικής προσέγγισης του βιώσιμου σχεδιασμού. Διαπιστώνεται ότι ο βιώσιμος σχεδιασμός προσεγγίζονται άλλοτε από μια τεχνο-κεντρική κι άλλοτε από μια κοινωνικο-κεντρική σκοπιά. Οι διαφορετικές αναγνώσεις του ερμηνεύονται υπό το πρίσμα των διαφορετικών αναγνώσεων της βιώσιμης συνθήκης, γεγονός που ιδεολογικοποιεί το βιώσιμο σχεδιασμό, αλλά και υπό το πρίσμα των επιστημολογικών παραδοχών γύρω από την αυθεντία της αρχιτεκτονικής γνώσης. Εν τέλει, η μελέτη συμβάλλει στην κατανόηση του τρόπου με τον οποίο οι κοινωνικές τάσεις ενσωματώνονται ως νέοι στόχοι σε κλάδους που παράγουν γνώση και πολιτισμό, ικανοποιώντας τη διαρκή αναζήτησή τους για νέο νόημα και σύνδεση με την κοινωνία.
Εκπαίδευση για την ιδιότητα του πολίτη στο σύγχρονο πολυπολιτισμικό περιβάλλον
Authors: Βασιλειάδης Κωνσταντίνος
Published: August 2021

Στην παρούσα διδακτορική διατριβή επιχειρείται η θεωρητική και πρακτική αξιοποίηση των αρχών της κριτικής διαπολιτισμικής παιδαγωγικής για την εκπαίδευση του πολίτη στο σύγχρονο πολυπολιτισμικό περιβάλλον. Η εξέταση του πολιτικού ως παράγοντα διαμόρφωσης κοινωνικών σχέσεων, η ιστορική ανασκόπηση της διαχείρισης της εκπαίδευσης για την ιδιότητα του πολίτη, αλλά και η ανάδειξη του ρόλου των εκλογικεύσεων στη διαμόρφωση, αναπαραγωγή και ισχυροποίηση των υφιστάμενων δομών, αποτελούν τους άξονες διαπραγμάτευσης της πολιτικής παιδείας. Συγχρόνως διαμορφώνουν το θεωρητικό πλαίσιο πάνω στο οποίο δύναται να υλοποιηθούν εκπαιδευτικές προσεγγίσεις και πρακτικές για την εκπαίδευση του πολίτη. Επιχειρείται η ανάδειξη ενός παιδαγωγικού προτάγματος που στοχεύει, μέσα από το στοχασμό και αναστοχασμό, την ανάπτυξη του διαλόγου, ως απαραίτητων συνθηκών για την εκπαίδευση του κριτικού μετασχηματιστικού πολίτη, στην ανάπτυξη της κοινωνικής ενσυναίσθησης και υπευθυνότητας και κοινωνικής δικαιοσύνης. Η έρευνα που πραγματοποιήθηκε σε 189 μαθητές/τριες δημοτικών σχολείων της Θεσσαλονίκης, αναδεικνύει εκείνους τους παράγοντες οι οποίοι συμβάλλουν στην επίτευξη των παραπάνω στόχων, αποτελεί δε ένα εργαλείο αξιολόγησης παρόμοιων εκπαιδευτικών προγραμμάτων και παρεμβάσεων. Η έρευνα έγινε με κλειστό ερωτηματολόγιο πριν και μετά την παρέμβαση. Χρησιμοποιήθηκε το t-test καθώς και δείκτες επίδρασης (effect size) για την ανάλυση των δεδομένων, έγινε συσχέτιση παραγόντων χρησιμοποιώντας Γραμμική Διμεταβλητή Συσχέτιση (Linear Bivariate Correlation), και Πολλαπλή Γραμμική Παλινδρόμηση για τον έλεγχο της καλύτερης predictor για τους παράγοντές μας, καθώς και έλεγχος της εγκυρότητας του παλινδρομικού μας μοντέλου. Ταυτόχρονα παρουσιάζονται οι απόψεις των μαθητών/τριών για την έννοια του ενεργού πολίτη καθώς και η αξιολόγηση της παρέμβασης από τους ίδιους τους/τις μαθητές/τριες. Τα αποτελέσματα της έρευνας συνηγορούν και υποστηρίζουν στην εφαρμογή και υλοποίηση εκπαιδευτικών προσεγγίσεων που βασίζονται στις αρχές της κριτικής διαπολιτισμικής παιδείας. Η παρούσα διατριβή προσφέρει ένα θεωρητικό πλαίσιο και ερευνητικό εργαλείο για την εκπαίδευση του πολίτη.
Η ανίχνευση της δυσλεξίας στην ελληνική γλώσσα σε δίγλωσσους μαθητές της υποχρεωτικής εκπαίδευσης
Authors: Σανδραβέλης Άγγελος
Published: August 2021

Η έγκαιρη ανίχνευση της δυσλεξίας έχει αποτελέσει τον στόχο πολλών διεθνών και ελληνικών ερευνών, με σαφή ευρήματα και κατευθύνσεις αποτελεσματικής παρέμβασης. Όμως, δεν παρατηρείται το ίδιο ενδιαφέρον για την ανίχνευση της δυσλεξίας σε δίγλωσσους μαθητές, με αποτέλεσμα τη σημαντική αρνητική επιβάρυνση για τη σχολική τους επίδοση και πρόοδο. Η έρευνα στη δυσλεξία και τη διγλωσσία αναπτύσσεται σε δύο παράλληλα επίπεδα και δεν έχει οδηγήσει στην ανάπτυξη ανιχνευτικών διαδικασιών για την έγκυρη και έγκαιρη ανίχνευση της δυσλεξίας σε αλλοδαπούς μαθητές. Στόχος σε αυτή την έρευνα ήταν ο προσδιορισμός των γνωστικών χαρακτηριστικών που μπορούν να συμβάλλουν στην έγκαιρη ανίχνευση των ειδικών αναγνωστικών δυσκολιών. Ειδικότερα, στόχος στην έρευνα ήταν: α) η περιγραφή των δεξιοτήτων φωνολογικής επίγνωσης, βραχύχρονης μνήμης, οπτικής αντίληψης και μνήμης, και επιτελικών λειτουργιών σε μαθητές χωρίς ή με δυσλεξία, που διδάσκονταν την ελληνική γλώσσα ως δεύτερη και β) η διερεύνηση του ρόλου των παραπάνω παραγόντων στην έγκυρη ανίχνευση της δυσλεξίας σε αλλοδαπούς μαθητές με μητρική γλώσσα διαφορετική της ελληνικής. Στην έρευνα συμμετείχαν συνολικά 70 μαθητές με μητρική γλώσσα την Αλβανική, χωρισμένοι δε δύο ομάδες. Η μία ομάδα αποτελούνταν από 35 μαθητές με σοβαρές αναγνωστικές δυσκολίες και η άλλη από 35 καλούς αναγνώστες, οι οποίοι αντιστοιχήθηκαν ένας-προς-έναν με τους μαθητές της πρώτης ομάδας, ως προς το φύλο, την ηλικία, τα χρόνια παραμονής στην Ελλάδα, τα χρόνια φοίτησης στο σχολείο και τη γλωσσική επάρκεια στα ελληνικά. Για τη συλλογή των δεδομένων, χρησιμοποιήθηκε συστοιχία δοκιμασιών αποτελούμενη από τις: Raven’s Coloured Progressive Matrices, Δοκιμασία αξιολόγησης της φωνολογικής επίγνωσης, Επανάληψη ψευδολέξεων, Rey-Osterrieth Complex Figure Test, Children’s Color Trails Test 1 and 2 , Τεστ Ανάγνωσης Τεστ-Α, Κλίμακα αξιολόγησης της ορθογραφίας, Τεστ γλωσσομάθειας.Σύμφωνα με την ανάλυση των δεδομένων της έρευνας, έγινε φανερός ο σημαντικός ρόλος της φωνολογικής επίγνωσης και της βραχύχρονης γλωσσικής μνήμης στην ανίχνευση της δυσλεξίας σε δίγλωσσους μαθητές, ενώ εξειδικεύθηκαν οι επιδράσεις αυτών των γνωστικών παραγόντων στις διαφορετικές διαστάσεις της αναγνωστικής επίδοσης και της ορθογραφίας. Επιπλέον, επιβεβαιώθηκε η μικρή ανιχνευτική αξία της οπτικής αντίληψης αλλά και μέρους των επιτελικών δεξιοτήτων, ενώ, αναδείχθηκε η δυνατότητα ανίχνευσης της δυσλεξίας με την αξιοποίηση ενός συνδυασμού γνωστικών χαρακτηριστικών.Η εξαιρετικά υψηλή ανιχνευτική ικανότητα των δύο γλωσσικών παραγόντων και η δυνατότητα αξιόπιστης αξιολόγησής τους στην ελληνική ως δεύτερη γλώσσα, είναι δυνατόν να αποτελέσει μια βάση για την έγκαιρη ανίχνευση της δυσλεξίας σε δίγλωσσους μαθητές. Αυτό θα επιτρέψει τον εντοπισμό εκείνων των δίγλωσσων μαθητών οι οποίοι εκτός από τις δυσκολίες εκμάθησης μιας δεύτερης γλώσσας αντιμετωπίζουν και ενδογενείς δυσκολίες και θα ενισχύσει τους εκπαιδευτικούς στο δύσκολο έργο τους.
Μελέτη - διερεύνηση της εκπαίδευσης των στελεχών της πρωτοβάθμιας φροντίδας υγείας
Authors: Νικητίδης Νικόλαος
Published: August 2021

Στην εποχή μας, εποχή της οικονομικής και θεσμικής κρίσης, κάθε σύστημα οφείλει να αποδεικνύει την αποτελεσματικότητα του. Στα πλαίσια αυτά εντάσσεται και η αξιολόγηση της εκπαίδευσης των στελεχών της Π.Φ.Υ. Είναι γνωστό ότι σημαντικό στοιχείο στην απόδοση κάθε χώρου αποτελεί η εκπαίδευση, που παρέχεται γι' αυτόν. Επομένως, η προσφορά της Π.Φ.Υ., συναρτάται άμεσα με το επίπεδο της παρεχόμενης εκπαίδευσης. Προκειμένου να γίνει η αξιολόγηση χρησιμοποιείται μικτή μέθοδος, δηλαδή ένας συνδυασμός ποιοτικής και ποσοτικής μελέτης, με σκοπό την αύξηση της αξιοπιστίας των ευρημάτων. Το ποσοτικό μέρος υλοποιείται με ερωτηματολόγιο, που κλήθηκαν να απαντήσουν οι διευθυντές των κέντρων υγείας. Αυτοί είναι εκ του νόμου υπεύθυνοι να ελέγχουν και να βαθμολογούν τους υφισταμένους τους για την προσφορά και την εκπαίδευση τους. Τεκμαίρεται, λοιπόν, ότι είναι ευαισθητοποιημένοι και γνώστες του εν λόγω θέματος. Το ποιοτικό σκέλος υλοποιείται με συνεντεύξεις ατόμων, που διαθέτουν κύρος, επιρροή και κατέχουν καίριες θέσεις, σχετικές με το αντικείμενο. Επομένως, κατέχουν το συγκεκριμένο αντικείμενο. Από την επεξεργασία των αποτελεσμάτων προέκυψε ότι η κατάσταση στην Π.Φ.Υ. είναι ζοφερή, μάλιστα κατά πολλούς παντελώς απούσα. Στην εκπαίδευση εντοπίζονται πολλά προβλήματα σε επίπεδο πολιτικών, πόρων, θεσμικού πλαισίου και ποιότητας. Βάσει αυτών διατυπώνονται προτάσεις και προβάλλονται οι ενδεδειγμένες λύσεις. Το ανωτέρω υλικό χαράσσει κατευθύνσεις Εκπαιδευτικής Πολιτικής και Πολιτικής Υγείας και συμβάλλει στην αρτιότερη Οργάνωση και Διοίκηση εκπαιδευτικών μονάδων, αλλά και υπηρεσιών πρωτοβάθμιας φροντίδας υγείας και υγείας γενικότερα.
The anterior component of occlusal force and lower tooth movements
Authors: Σαλέχ Σαρμάντ
Published: August 2021

Σκοπός: Η αξιολόγηση της σχέσης της πρόσθιας συνιστώσας της μασητικής δύναμης (ΠΣΜΔ) με την εγγύς μετακίνηση των κάτω δοντιών.Μέθοδος: Το δείγμα αποτελείτο από 30 άτομα (μέση ηλικία: 21.5, τυπική απόκλιση: 2.7). Η ΠΣΜΔ υπολογίστηκε ως η αύξηση της δύναμης στο σημείο επαφής μεταξύ του κάτω πρώτου γομφίου και δευτέρου προγομφίου, κατά τη δήξη. Ο αισθητήρας μέτρησης της μασητικής δύναμης ήταν 4 χιλ. σε πάχος, ενώ ο αισθητήρας της μεσοδόντιας δύναμης ήταν 0.2 χιλ. Οι μετακινήσεις των δοντιών μετρήθηκαν στους 3 άξονες του χώρου με αλληλεπίθεση ψηφιακών εκμαγείων, τα οποία ελήφθησαν 4 ώρες μετά την τοποθέτηση διαχωριστικού ελαστικού δακτυλίου μεταξύ κάτω πρώτου γομφίου και δευτέρου προγομφίου. Έγιναν δύο ομάδες μετρήσεων, μία χωρίς και μία με εφαρμογή μασητικών δυνάμεων κατά την περίοδο των 4 ωρών.Αποτελέσματα: Η μέση τιμή της ΠΣΜΔ ήταν 20.59 N (τυπική απόκλιση: 4.60). Σημαντική μείωση της οδοντικής μετακίνησης παρατηρήθηκε με την εφαρμογή μασητικών δυνάμεων. Δεν παρατηρήθηκε συσχέτιση μεταξύ της εγγύς-άπω μετακίνησης του γομφίου και προγομφίου και του μεγέθους της ΠΣΜΔ (R2=0.033, 0.028).Συμπεράσματα: Δεν βρέθηκε συσχέτιση μεταξύ της εγγύς μετακίνησης των δοντιών και της ΠΣΜΔ. Μετά από συνεχή μάσηση, τα δόντια μετακινήθηκαν περισσότερο γλωσσικά και αυχενικά, καθώς και συμπλησίασαν, σε σχέση με την εφαρμογή διαχωριστικού χωρίς μάσηση.